Muistatko?
Muistatko, muistatko suvella silloin
 kuink’ oli armasta aamuin ja illoin?
 Lauleli lapsille pensaat ja puutkin,
 virsiä viritti sirkkujen suutkin –
 muistatko, muistatko noita?

 Hopealainehet lipatti rantaan,
 piirsimme pursia suuria santaan.
 Haasteli satuja suviset tuuletkin,
 kertoivat kukkaset hunajahuuletkin
 kummia tarinoita.

 Meit’ oli monta siskoja, veikkoja,
 heitimme nurmella kuperikeikkoja.
 Useinpa aholle askelet johti,
 siellä ne mansikat makeat hohti.
 Muistatko, muistatko niitä?

 Hauskapa silloin kaikilla, kaikilla,
 hauskinta sentään pienellä Maikilla,
 isä kun toussutti jalalla lasta
 puolukkaposkea, pellavahasta –
 sanat ei lausua riitä.

1923.